14 Mogato wa pele o akaretša go naganišiša ka ditlamorago tša boitshwaro bja rena. Tekanyo yeo re tšeelago godimo bohwa bja rena bja moya e ithekgile kudu ka tekanyo yeo re ratago Jehofa ka yona, e lego yena Yo a re neilego bohwa bjoo. Ge e le gabotse, ge e ba re rata motho, ga nke re nyaka go mo kweša bohloko. Go e na le moo, re lwela gore a dule a re amogela. Ka ge seo se le bjalo, re dira gabotse ge re ipha nako ya go naganišiša ka ditlamorago tšeo di tlago go wela rena le ba bangwe ge e ba re ineela dikganyogong tše sa hlwekago tša nama. Re swanetše go ipotšiša gore: ‘Boitshwaro bja ka bja boithati bo tla kgoma bjang tswalano ya ka le Jehofa? Boitshwaro bja ka bjo bo fošagetšego bo tla kgoma bjang lapa la ka? Bo tla kgoma bjang bana bešo le dikgaetšedi ka phuthegong? Na ke tla kgopiša ba bangwe?’ (Bafil. 1:10) Re ka ba ra ipotšiša le gore: ‘Na metsotswana e sego kae yeo ke tlago go thabela boitshwaro bjo bo gobogilego ka yona e tloga e lekana le bohloko bjoo phetho ya ka e tlago go bo tliša? Na ke tloga ke nyaka go feleletša ke swana le Esau, ke phula sello gabohloko ka morago ga ge ke lemogile seo ke se dirilego?’ (Baheb. 12:17) Go naganišiša ga rena ka dipotšišo tše bjalo go tla re thuša gore ‘re hlaswe se kgopo’ gomme re “kgomarele go se sebotse.” (Baroma 12:9) Lerato leo re ratago Jehofa ka lona le tla re thuša kudu gore re kgomarele bohwa bja rena.—Ps. 73:28.